b'\n_START_ARTICLE_\nKantar\n_START_SECTION_\nOpis\n_START_PARAGRAPH_\nKantar ima elipsasto, v bokih splo\xc5\xa1\xc4\x8deno in \xc4\x8dokato telo temnosive ali sivo-olivne barve, ki na bokih prehaja v sivo-srebrno in celo belo barvo. Po bokih ima vzdol\xc5\xbene zlate proge. V \xc4\x8dasu drstitve, konec zime in v za\xc4\x8detku pomladi, dobijo samci po glavi in telesu modrikaste proge. Glava je kratka in topa z izstopajo\xc4\x8dimi o\xc4\x8dmi ter z izbo\xc4\x8denimi usti, v katerih je od 4 do 6 vrst zob, ki so na prednjem delu najve\xc4\x8dji. Samice imajo nekoliko bolj pravilno obliko telesa, usta pa so manj izbo\xc4\x8dena._NEWLINE_Plavuti so pri kantarju slabo razvite, kar nakazuje, da je ta riba slab\xc5\xa1i plavalec. Odrasla riba zraste do najve\xc4\x8d 60 cm in dose\xc5\xbee najve\xc4\x8d 2,5 kg. Povpre\xc4\x8dno sicer kantar dose\xc5\xbee manj kot pol kilograma._NEWLINE_Z ostalimi ribami se ta vrsta dru\xc5\xbei rada, v jate se zdru\xc5\xbeujejo le v \xc4\x8dasu drstitve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVrsta je raz\xc5\xa1irjena na vzhodnem delu Atlantika, vse od Skandinavije do Namibije. \xc5\xbdivi tudi v Sredozemskemin \xc4\x8crnem morju. Populacije kantarjev so tudi v bli\xc5\xbeini otokov Madeire, Kanarskih in Zelenortskih otokov. Raz\xc5\xa1irjen je na vseh globinah, od 5 metrov, pa vse do globine 300 metrov._NEWLINE_Kantar je tudi prebivalec celotnega Jadrana in \xc5\xbeivi v priobalnem obmo\xc4\x8dju, vklju\xc4\x8dno z otoki, na globini med 5 in 150 metri, najpogosteje pa se v Jadranu zadr\xc5\xbeuje med 15 in 40 metri pod povr\xc5\xa1jem. Zadr\xc5\xbeuje se nad kamnitim in lupinastim dnom ter v vzno\xc5\xbeju strme kamnite obale, kjer se hrani z drugimi ribami, glavono\xc5\xbeci, raki in raznimi talnimi nevreten\xc4\x8darji. S kantarjem bolj naseljena podro\xc4\x8dja so predeli ob obalah zunanjih in osamljenih otokov, zlasti v Kvarnerju. Najdemo ga lahko v bli\xc5\xbeini kopnega, a se pogosteje zadr\xc5\xbeuje na odprtem morju.'